สังคมกองทุนรวม
สังคมกองทุนรวม ประจำวันศุกร์ที่ 26 เม.ย. 2556....
26 เม.ย. 2556

สังคมกองทุนรวม ประจำวันศุกร์ที่ 26 เม.ย. 2556....
หงอยกันไปวันก่อนที่นักลงทุนต่างชาติเทขายหุ้นหนักมือไปหน่อย ไม่รู้ประชดแบงก์ชาติหรืออย่างไร ทั้งที่ยังไม่มีมาตรการอะไรออกมาชัดเจนเกี่ยวกับเรื่องค่าเงินบาทแข็ง แล้วเป็นไง วานนี้แรงซื้อเข้ามาหนาแน่นในภาคบ่าย ดันดัชนีขึ้นไปกันซะงั้น ....
ลงทุนยามนี้ต้องมีสติมั่นคง จิตใจจดจ่อเข้มแข็ง ....
วอลุ่มก็กลับเข้ามาบานตะไท แว่วว่าทริกเกอร์ฟันด์ถอยจากหุ้นตัวหนึ่ง พาเหรดไปเข้ากลุ่มสื่อสารดันราคากันไป ....
ปีนี้กองทุนทริกเกอร์ฟันด์คงมีบทบาทเป็น Player หลัก เพราะออกกองกันมาเยอะมากในปีนี้ ....
ตั้งแต่ต้นปีจนถึงเดือน เม.ย.นี่ ก็ออกกันมาแล้ว 46 กอง มีมูลค่ารวมกันกว่า 4 หมื่นล้านบาท โดย 80% เป็นกองที่ลงทุนในตลาดหุ้นไทย ส่วนอีก 20% เป็นกองที่ไปลงทุนในตลาดหุ้นต่างประเทศ คือ China Trigger Fund ....
จึงชัดเจนว่ากองทุนต้องเก็บหุ้นเข้าพอร์ต หรือออกมาเทรดเป็นช่วงๆ....
นี่ว่ากันถึงตลาดหุ้นไทย ส่วนตลาด ตปท.นั้น บลจ.ทิสโก้ ก็ออกทริกเกอร์ไปลงทุนในตลาดหุ้นสหรัฐ หลังเห็นสัญญาณเศรษฐกิจมีแนวโน้มฟื้นตัวต่อเนื่อง ออกกองทุนเปิดทิสโก้ ยูเอส อิควิตี้ ทริกเกอร์ 8% เน้นลงทุนหุ้นสหรัฐ อิงดัชนี S&amp;P 500 ตั้งเป้าผลตอบแทน 8% ใน 8 เดือน ขาย IPO ถึงวันที่ 30 เม.ย. ....
ส่วนกองทุนตราสารหนี้ช่วงนี้ก็รับเงินทุนไหลเข้า จนถึงขนาด บลจ.บัวหลวง ขอเพิ่มทุนกองทุนเปิดบัวหลวงตราสารหนี้ (BFIXED) จาก 5,000 ล้านบาท เป็น 1 หมื่นล้านบาท โดยข้อมูล ณ วันที่ 22 เม.ย. 2556 กองทุนเปิดบัวหลวงตราสารหนี้ มีมูลค่าทรัพย์สินสุทธิที่ 4,658.82 ล้านบาท มีมูลค่า 10.6566 บาทต่อหน่วย และ ณ วันที่ 29 มี.ค. 2556 มีผลการดำเนินงานย้อนหลัง 3 เดือนที่ 3.02% ต่อปี ย้อนหลัง 6 เดือนที่ 3.35% ต่อปี ย้อนหลัง 1 ปีที่ 3.40% ต่อปี ....
ส่วน บลจ.วรรณ ก็ชวนลงทุนในกองทุนเปิด วรรณ ไฟแนนเชียล อินสตรูเมนท์ 6M/2 ที่จะเปิดรับคำสั่งซื้อถึงวันที่ 3 พ.ค. โดยคาดหมายผลตอบแทนหลังหักค่าใช้จ่าย 3% ต่อปี....
ฝากข่าวเชิญร่วม งาน “TFEX Open House ครั้งที่ 1 ติวเข้มความรู้ สอนมือใหม่ซื้อขาย อนุพันธ์” ....
จำลองชั้นเรียนที่เน้นให้ความรู้ตั้งแต่พื้นฐานจนถึงเทคนิคการซื้อขายโดยมืออาชีพ เพื่อใช้อนุพันธ์ช่วยบริหารความเสี่ยงในการลงทุนอย่างถูกหลักการ พร้อมกูรูให้คำปรึกษาแนะนำการลงทุนท่ามกลางความผันผวนของราคาสินค้าโภคภัณฑ์ทั้งทองและโลหะเงินในตลาดโลก รวมถึงการเคลื่อนไหวของราคาหุ้นและดัชนีไทย และอัตราแลกเปลี่ยนที่มีการเปลี่ยนแปลงราคาอย่างรวดเร็ว ในวันที่ 27-28 เม.ย. 2556 เวลา 10.00-17.00 น. ณ ห้อง Meeting Room 14 ศูนย์การประชุมแห่งชาติสิริกิติ์ สอบถามข้อมูลกิจกรรมเพิ่มเติมที่ SET Call Center โทร. 02-229-2222 หรือ www.tfex.co.th ...